**3. számú melléklet**

**A) feladat**

Balassi Bálint **életének leghányatottabb szakaszában**, mikor élete minden szempontból válságba került, az **Istenhez fordult** vigaszért, verseiben békességért, bűnei megbocsátásáért könyörög. Költői palettáján csupán **19 vers** az úgynevezett **„istenes vers”,** de ez a néhány vers **alapjában tér el a kor vallásos költészetétől**, hiszen míg **a korra jellemző zsoltárköltészet** közösségi élményt fejez ki, addig Balassi versei **az Istenhez fűződő viszony megszólaltatására törekednek** az általa kialakított egyéni költői nyelv segítségével. A vallásos líra hatásának titka, hogy hatalmas ellentéteket hidal át: nagy mélységekből a legnagyobb magasságokhoz szól. A bűnbánat, a mennyei béke vágya nem újdonság ebben a korban,

hiszen **a protestáns prédikátorok már zsoltárénekeikkel szóltak a néphez. Balassi vallásossága más: itt a magányos lélek hangját ismerhetjük meg.**

**B) feladat**

Istenes énekeket Balassi költői pályájának valamennyi szakaszában írt, de **a legszebb versek életének válságos éveiben születtek**. Balassi vallásos költészetében alkotta a legeredetibbet, s művészileg ezek a legértékesebb alkotásai. A vallásos tematika a legszemélyesebb lírai

mondanivaló kerete lett számára: **elsírja élete kisiklását, szíve nagy keserveit**. **Őszintén megvallja vétkeit, bűnei bocsánatáért esedezik, szinte perlekedik, alkudozik Istennel a kegyelemért, egyéni megváltásáért**. Így lesz vallásos lírája a reneszánsz költészet szerves része. **Ez az időszak a magyar reneszánsz második nagy korszaka: a reformáció térhódításának ideje és a magyar nyelvűség elterjedése.** A reformáció hívei eddig csak a Bibliát fogadták el a vallásos hit alapjának.

**C) feladat**

Balassi **protestáns neveltetésben részesült**: édesanyja, Sulyok Anna, a protestantizmus híve, és **tanítója, Bornemisza Péter**, a század jelentős írója, prédikátora. Balassi 1584-ben áttért ugyan a katolikus hitre, de ez csak egy érdekházasság miatt történt, lelkében protestáns, a keresztény hit

hirdetője marad. Balassi **hányatott életében mindig Istenhez menekült, a vallás adott neki támaszt, megnyugvást**. **Balassi alkotta meg Magyarországon a reneszánsz lírát**, s művészetének hatása alól senki sem szabadulhatott, aki a következő két évszázadban istenes verset írt, mert akarva-akaratlanul őt utánozta. **Balassi formai újításai** is ezeken a verseken keresztül tudtak a legerősebben hatni. **Vallásos lírában nincs párja a magyar irodalomban, egészen Ady Endréig.**

**D) feladat**

A világban harmóniát nem találó Balassi **szerencsétlen életének keserve** **szólal meg** az **Adj már csendességet...** kezdetű versében. **A mű**

**Lengyelországban, 1591-ben született.** A **hányatott sorsú** költő hiába **kereste az e világi harmóniát**, sem egyéni életében, sem a korban, **a reneszánsz** múlásának évtizedeiben **nem találhatta meg**. A költő negyvenedik életéve felé közeledve úgy érezte, élete alkonyát éli. **Csendre, lelki békére vágyott, s ezt már csak Istentől remélhette**. Kétségtelen, hogy **megbűnhődött** mindenért. Belső ellentétektől feszülő, izgatott gondolatmenetű **a vers, csupa kérlelő könyörgés, perlekedés, vita és érvelés.**